“อุ๊งอิ๊งค์” นั่งกุนซือเพื่อไทย ย้ำไม่คิดแคนดิเดตนายกฯ ลั่น “ทักษิณ” อยากกลับเมืองไทย
เพื่อไทย เปิดตัว “อุ๊งอิ๊งค์ แพทองธาร” ที่ปรึกษาพรรคด้านการมีส่วนร่วมและนวัตกรรม  จับตา นพ.ชลน่าน ขึ้นแท่นหัวหน้าพรรค แทนนายสมพงษ์
28 ต.ค. 2564

ผู้สื่อข่าวรายงาน วันนี้ (28 ต.ค.) ที่ศูนย์ประชุมและแสดงสินค้านานาชาติ จังหวัดขอนแก่น พรรคเพื่อไทย ได้จัดงานประชุมใหญ่สามัญประจำปีของพรรค ภายใต้ธีม “พรุ่งนี้เพื่อไทย เพื่อชีวิตใหม่ของประชาชน” โดยมีวาระสำคัญคือ การเลือกตั้งกรรมการบริหารพรรค และเลือกตั้งคณะกรรมการสรรหาผู้สมัครรับเลือกตั้งส.ส.ชุดใหม่
โดยนายสมพงษ์ อมรวิวัฒน์ หัวหน้าพรรคเพื่อไทย ได้ขึ้นกล่าวอำลาตำแหน่งหัวหน้าพรรค หลังจากยื่นหนังสือลาออก ว่า วันนี้เป็นเวลาของคนรุ่นใหม่เข้ามาสานต่อกิจกรรมต่างๆ ที่สำคัญ เพื่อร่วมมือร่วมใจกับประชาชน ช่วยสร้างวันพรุ่งนี้ให้เป็นอนาคตและความหวังของคนไทยทุกคน ตนมีความตั้งใจตั้งแต่แรกว่าเมื่ออายุครบ 80 ปี คงจะต้องละมือทางการเมือง แต่ยังติดที่จังหวะเวลา ดังนั้นนี่คือช่วงโอกาสและจังหวะพอดี ตนถือโอกาสในวันนี้ ลาออกจากตำแหน่งหัวหน้าพรรคเพื่อไทย เพื่อเปิดโอกาสให้คนรุ่นใหม่เข้ามาทำหน้าที่ต่อ ซึ่งตนและคณะผู้บริหารที่มีประสบการณ์จะทำหน้าที่คณะกรรมการสนับสนุนยุทธศาสตร์และทิศทางการเมืองของพรรค
“ผมต้องกล่าวด้วยความจริงใจ ขอขอบคุณกรรมการบริหารพรรค ส.ส. และสมาชิกพรรคที่ให้ความร่วมมือร่วมใจกับผมในการทำงาน และนำพรรคเพื่อไทย เดินมาถึงจุดนี้บนเส้นทางประชาธิปไตยที่เรามุ่งมั่น แน่วแน่ มั่นคง และเป็นศักดิ์ศรีของพรรค ผมภูมิใจที่ทุกคนไว้วางใจผมให้ดำเนินกิจกรรมสำคัญที่ผ่านมา วันนี้ภายใต้การบริหารของหัวหน้าพรรคคนใหม่ และที่ปรึกษาคณะทำงานคนรุ่นใหม่ ผมเชื่อมั่นว่า พรรคเพื่อไทย จะเป็นความหวังที่เป็นจริง นำอนาคตที่สดใส นำความเชื่อมั่นจากประชาชนมาสู่ประเทศไทย เพื่อประชาชนคนไทยในอนาคต เป็นที่พอใจของประชาชน และช่วงนั้นเราจะได้รับความภาคภูมิใจในฐานะพรรค พท. ที่ทำงานเพื่อประชาชนโดยตรง” นายสมพงษ์ กล่าว
ขณะที่ภายหลังกล่าวอำลาตำแหน่งเสร็จสิ้น นายสมพงษ์ ได้กล่าวเปิดตัว นางสาวแพทองธาร ชินวัตร หรือ “อุ๊งอิ๊งค์” บุตรสาวคนเล็กของ นายทักษิณ ชินวัตร อดีตนายกรัฐมนตรี ที่จะเข้ามาดำรงตำแหน่งที่ปรึกษาพรรค เป็นประธานที่ปรึกษาด้านการมีส่วนร่วมและนวัตกรรมของพรรคเพื่อไทย โดยนางสาวแพทองธาร ขึ้นกล่าวบนเวที ระบุว่า “ดิฉันสัมผัสการเมืองตั้งแต่ 8 ขวบ ตอนนั้นคุณพ่อเป็นรัฐมนตรีว่าการกระทรวงการต่างประเทศ ตอนอายุ 9 ขวบ พ่อเป็นหัวหน้าพรรคพลังธรรม จากนั้นอีก 3 ปี พออายุ 12 ปี พ่อก่อตั้งพรรคไทยรักไทย ชื่อพรรคนั้นยังอยู่ในใจเสมอ”
“ไม่ว่าคนไทยจะคิดต่างกันอย่างไร เราทุกคนล้วนเป็นคนไทยด้วยกันและอยากเห็นประเทศไทยเจริญก้าวหน้าต่อไป ขอขอบคุณทุกท่านอีกครั้งที่สนับสนุนดิฉัน จะตั้งใจทำงานอย่างเต็มที่ในฐานะที่ปรึกษา แม้ไม่ใช่นักการเมืองแต่ขอมุ่งมั่นตั้งใจทำงานด้วยใจจริงในฐานะคนไทยคนหนึ่ง”นางสาวแพทองธาร กล่าว
ทั้งนี้ นางสาวแพทองธาร ระบุว่า ตนตั้งใจที่จะผลักดันขับเคลื่อนการปฏิรูปประเทศทั้งสิ้น 3 ด้าน คือ 1.ปฏิรูปการศึกษา ซึ่งยังด้อยกว่าประเทศอื่น
2.ปฏิรูปเทคโนโลยี ต้องปฏิรูปให้คนไทยเข้าถึงเทคโนโลยีมากกว่านี้ เพราะเป็นสิ่งจำเป็นต่อชีวิตอย่างมาก วันนี้เทคโนโลยีต่างๆเป็นสิ่งจำเป็น เราต้องรู้ว่าคนไทยยังเข้าไม่ถึงอินเตอร์เน็ตได้มากพอ การเรียนออนไลน์ รัฐต้องให้ประชาชนเข้าถึงอินเตอร์เน็ตมากกว่า ลงทุนมากกว่านี้
3.ส่งเสริมซอฟต์พาวเวอร์อย่างจริงจัง เราต้องสนับสนุนเสรีภาพทางความคิด ฉะนั้น ผู้นำของประเทศจะต้องมีหัวใจประชาธิปไตยอย่างแท้จริง รวมถึงสนับสนุนซอฟท์พาวเวอร์ในด้านอื่นๆด้วย ทั้งเรื่องการกีฬา ออกแบบ เขียนโปรแกรมต่างๆ รัฐต้องส่งเสริมให้ได้คนรุ่นใหม่ใช้ศักยภาพอย่างเต็มที่ สร้างมายด์เซ็ตว่าโลกทั้งใบ คือโอกาสของเขา อยากบอกผู้บริหารพรรคว่า ถึงเวลาแล้วที่เราต้องก้าวไปข้างหน้า เรายังมีศักยภาพคนรุ่นใหม่อีกเยอะ เราต้องช่วยผลักดันให้โอกาสพวกเขา เพราะเขาเป็นอนาคตของเราและให้ประเทศเจริญก้าวหน้าต่อไป
โดยนางสาวแพทองธาร ยังกล่าวทิ้งท้ายบนเวทีด้วยว่า เธอจะตั้งใจทำงานอย่างเต็มที่ในฐานะที่ปรึกษา มุ่งมั่นทำงานอย่างแท้จริง ในฐานะลูกของนายทักษิณ ซึ่งท่านไม่เคยลืมบุญคุณแผ่นดินไทย ไม่เคยลืมคนไทย ท่านปรารถนาอย่างมากอยากกลับเมืองไทย อยากกลับมากราบผู้มีพระคุณ
อย่างไรก็ตาม มีรายงานว่า นายพานทองแท้ ชินวัตร หรือ โอ๊ค ลูกชายคนโตของนายทักษิณ ที่เพิ่งจะบินไปดูไบ เพื่อเยี่ยมคุณพ่อ  ได้โพสต์คลิปวิดีโอลงอินสตาแกรมส่วนตัว เป็นภาพที่กำลังนั่งดูบรรยากาศการประชุมพรรคเพื่อไทย กับนายทักษิณ ขณะที่ อุ๊งอิ๊ง ได้ขึ้นเวทีเปิดตัวตำแหน่งใหม่ พร้อมแคปชั่นว่า “ตัวอยู่ไกล ขอส่งใจไปเชียร์ 2 ดวงนะ #แม่อิ๊งค์สู้สู้”
ทั้งนี้ นางสาวแพทองธาร ให้สัมภาษณ์กับสื่อมวลชน ภายหลังขึ้นเวทีเปิดตัวเป็นที่ปรึกษาด้านการมีส่วนร่วมและนวัตกรรมของพรรคเพื่อไทย ยืนยันว่า ไม่ได้มาทำงานในฐานะนักการเมือง แต่มาในฐานะที่ปรึกษาเท่านั้น ส่วนโอกาสทำงานการเมืองเป็นเรื่องอนาคต ตอนนี้เป็นก้าวแรกขอทำให้ดีก่อน ส่วนการเปิดตัวในวันนี้ อาจถูกมองว่าเหมือนเป็นตัวแทนของนายทักษิณที่กลับมาทำงานพรรคเพื่อไทยนั้น มองว่าไม่ว่าจะอยู่ในสถานะไหน ก็แยกภาพตนเองกับนายทักษิณ ออกจากกันไม่ได้อยู่แล้วเนื่องจากมีความสัมพันธ์เป็นพ่อลูกกัน ซึ่งการตัดสินใจร่วมงานกับพรรคเพื่อไทยครั้งนี้ เป็นเรื่องที่พูดคุย กับนายทักษิณอยู่แล้ว การมาในวันนี้เป็นฐานะที่ไม่ใช่นักการเมือง จึงรู้สึกสบายใจมากกว่าและคิดว่าสามารถทำได้
พร้อมกันนี้ นางสาวแพทองธาร ยังยืนยันด้วยว่า ยังไม่คิดเรื่องในอนาคต หากถูกเสนอชื่อเป็นแคนดิเดตนายกรัฐมนตรีพรรคเพื่อไทย ตนขอทำหน้าที่ปัจจุบันให้ดีก่อน รวมทั้งดูกระแสตอบรับจากในพรรคด้วยและยืนยันว่าการมาร่วมงานกับพรรคในครั้งนี้ครอบครัวให้กำลังใจดี จึงขอตั้งใจทำหน้าที่ก่อน ส่วนเรื่องอื่นขอให้เป็นเรื่องของอนาคต
ด้านผู้สื่อข่าว ยังรายงานเพิ่มเติมว่า ในช่วงบ่ายจะมีการประชุมพรรค เพื่อเลือกคณะกรรมการบริหารพรรคชุดใหม่ และคณะกรรมการสรรหาพรรคชุดใหม่ โดยจะมีการปรับเปลี่ยนครั้งสำคัญ คือ นพ.ชลน่าน ศรีแก้ว ส.ส.น่าน พรรคเพื่อไทย จะมานั่งเก้าอี้หัวหน้าพรรคเพื่อไทย แทนนายสมพงษ์ อมรวิวัฒน์ หัวหน้าพรรคเพื่อไทยคนปัจจุบันที่ลาออก และ นพ.สุรพงษ์ สืบวงศ์ลี จะมานั่งในตำแหน่งผู้อำนวยการพรรค